**MAŞINA DE VISE**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Maşina de vise

Într-un orăşel sub soare,

Mai modest, nu foarte mare,

Un inventator novice

Se-ntâmplă din cer să-i pice

O idee genială,

Epocală, colosală:

Cum să facă, fără fise,

O maşină pentru vise.

Meşterii o săptămână

La ideea lui cea bună,

Folosind un frigider,

Un dinam şi-un levier,

Conectate împreună

Cu un tub întreg de spumă.

I-a mai pus şi-o piuliţă

Pe-o bucată de halviţă

Şi montîndu-i lanţul bine,

Uite c-a ieşit în fine

O maşină cum dorise,

Să-ţi îndeplinească vise.

Istovit de-atâta treabă,

O acoperi în grabă,

Hotărât să o încerce

Abea mâine, după zece.

Însă n-a ştiut săracul

Că în timp ce-şi bătea capul

Cum să lege, ce, cu cine,

Ca să iasă totul bine,

A avut spioni, se pare,

Curioşi nevoie mare

De invenţia trăznită,

Ce-i capta, ca o ispită.

Uite-aşa s-a dus pisica

S-o încerce mititica,

Căci dorea ca până mâine

Să se şi transforme-n câine.

Bagă-n priză, deci, maşina,

O deschide bat-o vina,

Intră, pe buton apasă,

Ca un câine-n loc să iasă.

Hardughia luuung icneşte,

Se agită şi tuşeşte,

Aruncînd apoi afară

Chiar un câine bunăoară.

Fericită că, în fine,

Câinii nu se vor mai ţine

S-o alerge ziua toată

Ca s-o scuture de coadă,

Iese iute la plimbare,

Chiar pe bulevardul mare.

Nu apucă însă bine

Să se scalde în mulţime,

C-o şi vâră într-o dubă

Doi hingheri, ca să o ducă

Şi s-o pună la păstrare,

Lângă alte lătrătoare.

Spuse-atunci, oftînd, pisica:

- N-am vrut să-mi ascult bunica,

Ce-mi spunea să bag de seamă

Ce doresc, fiindcă-i e teamă

Că se-ndeplineşte dară

Şi rămân cu gura-amară...